КIапсэ гъуэгухэр щызэпкъралъхьэну урысей-франджы IуэхущIапIэ Къэбэрдей-Балъкъэрым къыщызэIухыным теухуа зэгурыIуэныгъэм къыщыгъэлъэгъуахэр гъэзэщIэным яужь йохьэ
«Сочэ-2018» Урысей инвестицэ зэхуэсышхуэм, КъБР-м и Iэтащхьэ КIуэкIуэ Юрий зыхэтам, хиубыдэу «Кавказ Ищхъэрэм и зыгъэпсэхупIэхэр» акционер зэгухьэныгъэмрэ Франджым щыщ РОМА S.A.S компаниемрэ мазаем и 15-м Iэ традзауэ щытащ «Лъэпкъ кIапсэ гъуэгухэр» урысей-франджы IуэхущIапIэ къызэгъэпэщыным теухуа зэгурыIуэныгъэм. Абы ипкъ иткIэ, зэгурыIуэныгъэм къыщыгъэлъэгъуахэр щызэфIагъэкIыну, IуэхущIапIэщIэм и лэжьыгъэр щызэтраублэну щIыпIэу къыхахащ Къэбэрдей-Балъкъэрыр. «Севкаврентген-Д» заводым къыщызэрагъэпэщакIэщ кIапсэ гъуэгухэр зэпкърылъхьэ-ным щIадзэн папщIэ зыхуеину псори. ЗэфIагъэкIащ къызэгъэпэщыныгъэ-правовой, техникэ, мылъку-экономикэ я лъэныкъуэкIэ абы пыщIа Iуэхухэр.
КIапсэ гъуэгухэр къэгупсысыным, щIыным, ахэр къыщIэупщIэхэм яхуегъэшэным, абыхэм я лэжьэкIэм кIэлъыплъыным, хуей хъумэ, зэгъэпэщыжыным зи лэжьыгъэр теухуахэм ящыщу дунейм щынэхъ цIэрыIуэ компаниехэм хабжэ «Рома»-р. А компанием и технологиехэмрэ Iэмэпсымэхэмрэ къагъэсэбэпурэ дуней псом кIапсэ гъуэгу минийм щIигъу щаухуащ. Урысейм «РОМА» компанием и технологиер и лъабжьэу 2000 — 2013 гъэхэм щаухуащ гъуэгу 41-рэ.
Урысей Федерацэм Кавказ Ищхъэрэм и IуэхухэмкIэ и министерствэм къитахэм япкъ иткIэ КъБР-м и Iэтащхьэмрэ Правительствэмрэ я пресс-IуэхущIапIэм игъэхьэзыращ.
